HDZ zadnjih nekoliko dana stavlja snimke poznatih ljudi koji podržavaju Kolindu ne bi li na takav način mobilizirali glasače.

Tako je danas HDZ na Twitteru i Facebooku objavio snimku u kojoj Kolindu podržava Julienne Bušić, supruga Zvonka Bušića.

“Julienne Bušić: Broj 2 – kao pobjeda! Victoria – ZA Kolindu!” stoji u opisu snimke.

Na snimci Julienne Bušić drži dva prsta u zraku.

"Dam dva prsta za Kolindu", govori Bušić, a onda nešto slično tome ponovi i na engleskom.

"Viktorija, pobjeda", kaže se na kraju snimke.

Podsjetimo, Zvonko Bušić bio je hrvatski nacionalist koji je 1976. u Americi oteo putnički avion i postavio eksplozivnu napravu koja je ubila njujorškog policajca Briana Murraya.

Tekst se nastavlja ispod oglasa

Julienne Bušić je u SAD-u sudjelovala u otmici putničkog aviona sa suprugom i trojicom muškaraca.

Avion je iz New Yorka letio za Chicago, a otmičari su posadi i putnicima prijetili bombom. Avion nije sletio u Chicago, nego je pod prijetnjama let nastavio do Londona, iznad kojeg su bacali letke tražeći neovisnost Hrvatske od Jugoslavije.

Otmičari su se predali, a iako se eksploziv kojim su prijetili na letu pokazao lažnim, odnosno iako se samo radilo o ekspres loncu, njihova otmica rezultirala je jednom žrtvom.

Naime, njujorški policajac Brian Murray, član pirotehničarske ekipe, poginuo je, a još trojica njegovih kolega su ranjena dok su pokušavali deaktivirati eksploziv koji su ostavili u ormariću na stanici u New Yorku.

Zvonko Bušić i Julienne Bušić su osuđeni na doživotni zatvor s mogućnošću pomilovanja nakon 10 godina odslužene kazne. Julienne je pomilovana 1989. godine, a njezin suprug je u Hrvatskoj 2013. počinio samoubojstvo.